In nomine domini ac salvatoris nostri Jesu-Christi, ego Heyricus sanctæ Lingonensis ecclesiæ humilis episcopus, notum volo esse omnibus, præsertim ecclesiæ nostræ filiis et fidelibus, quia, dum in gremio matris ecclesiæ nobis a Deo commissæ residerem, et qualiter status ipsius, Christo favente, in melius proficeret, una cum consilio fidelium nostrorum investigando perquirerem; inter cætera quæ tunc temporis inibi definivimus, ecce adierunt serenitatis nostræ obtutus Albericus papa, atque Ratherius archidiaconus, humiliterque nostram expetierunt celsitudinem, quatinus ecclesiam Sancti-Michaelis, quæ est juxta mœnia Tornodori opiduli, cuidam nostro militi et fideli, nomine Teutoni, ac uxori suæ Condradæ, atque filio Batherio, per instrumentum nostrorum apicum, benigne et sinceriter concederemus. Quorum satis congruis petitionibus aures nostræ dignitatis libentissime accommodantes, quod pie ac devotissime precati fuerunt, dignum maluimus fieri, dantes et concedentes prælibato Teutoni et uxori suæ, atque filio suo, superius insertam ecclesiam cum omnibus sibi adjacentiis, ea tantummodo ratione ut, quamdiu in hujus vitæ peregrinatione substiterint, quieta pace et pacifico ordine eam teneant et possideant, et per hoc donum nostri beneficii excolere, tueri, ac legaliter in omnibus dominare queant, in condignis famulatibus, ut condecet, eam digniter adornantes, et, pro modulo capacitatis eorum, ejus negotiis et instaurationibus exercentes, censum quoque trium solidorum, festivitate ejusdem archangeli, nobis et nostris successoribus absque excusatione exsolventes. Post quorum finem migrationis, sine cujuspiam inquietudine ad jus et dominium nostræ ecclesiæ, nos ipsi, aut successores nostri, revocandi licentiam habeamus. Ut autem manu firma, per succidua annorum curricula, tutiorem et stabiliorem obtineat firmitatis vigorem, a nostrisque successoribus ne unquam callide aut perniciose corrumpatur, manus nostræ subscriptione eam adsignavimus; fidelibus nostris, tam clericis quam et laicis, corroborare manibus propriis jussimus. † HEYRICUS episcopus, in Christi nomine, roboravi, VINCALERICUS prepositus, OYSNARDI archidiaconi, AMERLANIUS archid., INGELMINUS, ALBERICUS, OLDERICUS, RICHARDUS levita, ARDRADUS, VANDELMARUS, ISOARDUS, UNALDRICUS, NUMERANUS, ARNOLDUS archidiaconus, MALDABERTUS, BLITBODUS. Ego SALVARDUS levita indignus, hanc scripturam scripsi. Datum VIII kal. maii, anno secundo Ludovico rege regnante.